Στην ανακοίνωση αναγνωρίζονται τα σημαντικότερα προβλήματα λόγω της λειψυδρίας και της μεσοπρόθεσμης και μακροπρόθεσμης ξηρασίας στην Ευρωπαϊκή Ένωση (ΕΕ). Η ανακοίνωση παρέχει κατευθυντήριες γραμμές για την αντιμετώπισή τους. Αυτές αφορούν τα εξής: την τιμολόγηση του νερού, την κατανομή υδάτινων πόρων, την πρόληψη της ξηρασίας και τους τρόπους αντιμετώπισης της ξηρασίας, τις εναλλακτικές επιλογές υδροδότησης, τις υψηλής ποιότητας πληροφορίες και τεχνολογικές λύσεις για την αντιμετώπιση της λειψυδρίας και των ξηρασιών. Προκειμένου να διορθωθούν τα προβλήματα λειψυδρίας και ξηρασίας, πρέπει να αντιμετωπιστούν ορισμένα ζητήματα. Αυτά περιλαμβάνουν τα εξής: την ανάγκη να εφαρμοστεί πλήρως η οδηγία-πλαίσιο για τα ύδατα ώστε να αντιμετωπιστεί η κακή διαχείριση των υδάτινων πόρων, τις ανορθολογικές εθνικές πολιτικές τιμολόγησης του νερού, τον σχεδιασμό χρήσης γης, την προώθηση της εξοικονόμηση νερού, και την ανάγκη ανάληψης δράσης με ολοκληρωμένο και επιστημονικό τρόπο. Οι χώρες της ΕΕ πρέπει να ορίσουν τη σωστή τιμολόγηση του νερού, χρησιμοποιώντας μια αποδοτική πολιτική τιμολόγησης του νερού. Η κατανομή του νερού και οι σχετικοί με το νερό χρηματοδοτικοί πόροι πρέπει να είναι πιο αποδοτικοί ώστε να περιορίζονται οι αρνητικές επιπτώσεις στις λεκάνες απορροής ποταμών. Ειδικά μέτρα θα πρέπει να ληφθούν ιδίως για να εφαρμοστεί η οδηγία για τις στρατηγικές περιβαλλοντικές εκτιμήσεις. Η βελτίωση της διαχείρισης των κινδύνων ξηρασίας μπορεί να επιτευχθεί εάν οι χώρες της ΕΕ αναπτύξουν σχέδια διαχείρισης των κινδύνων ξηρασίας, όπου χρειάζεται, και εάν ανταλλάξουν ορθές πρακτικές και μεθοδολογίες σε επίπεδο ΕΕ. Το ταμείο αλληλεγγύης της ΕΕ και ο ευρωπαϊκός μηχανισμός πολιτικής προστασίας μπορούν να συμβάλουν ώστε να διασφαλιστεί ότι οι χώρες της ΕΕ λαμβάνουν κατάλληλη βοήθεια αμελλητί. Η Ευρωπαϊκή Επιτροπή για να βοηθήσει στη μείωση των διαρροών και της σπατάλης συνιστά, για παράδειγμα, να διαμορφωθούν πρότυπα για τις διατάξεις που χρησιμοποιούν νερό, παράλληλα με τη διαμόρφωση ειδικής νομοθεσίας για τα προϊόντα που δεν καταναλώνουν ενέργεια και που χρησιμοποιούν νερό (βρύσες, "τηλέφωνα" ντους, τουαλέτες). Οι καταναλωτές και οι οικονομικοί φορείς θα πρέπει επίσης να συμμετέχουν ώστε να προαχθεί μια νοοτροπία για την εξοικονόμηση νερού. Η βελτίωση των γνώσεων και η συγκέντρωση δεδομένων είναι αναπόσπαστο τμήμα της λήψης αποφάσεων. Θα πρέπει να ενσωματωθεί ένα σύστημα πληροφοριών σχετικά με τη λειψυδρία και την ξηρασία ανά την Ευρώπη στο "Σύστημα πληροφοριών σχετικά με το νερό για την Ευρώπη" (Water Information System for Europe) (WISE). Η Ευρωπαϊκή Επιτροπή, βάσει πληροφοριών από τις χώρες της ΕΕ και των δικών της εργασιών, προετοίμασε ετήσιες εκθέσεις παρακολούθησης (2008-2010) που αξιολόγησαν την εφαρμογή των επιλογών πολιτικής ανά την Ευρώπη. Ένα επόμενο έγγραφο του 2012, το "προσχέδιο για τη διαφύλαξη των υδατικών πόρων της Ευρώπης" περιλαμβάνει μια αναθεώρηση πολιτικής για τη λειψυδρία και την ξηρασία. Αυτή αναφέρει ότι ο στόχος ανατροπής των τάσεων λειψυδρίας και ξηρασίας δεν έχει επιτευχθεί.